Ond wie se sogar en Berlin ond en dr Schweiz die Filztierle han wöllet, machet se anno 1880 dui Firma "Margarete Steiff Spielwarenfabrik" uff. Ond dui wird a Sege für de ganz Heideheimer Alb, ond des Weible en ihrem Rollstuhl verlebt's no, wie 2200 Leut bei ihr schaffe därfet ond a sichers Eikomme  hend ond Brot. Älle mögliche Viechle hend se en ihrem Sortiment ghet, ond ihrem Brueder sei Jonger, dr Richard, der hat en Stuegert en Nills Tiergarte am Herdweg die braune Bäre aguckt ghet ond hat drnach au so Bärle schneidre lasse ond isch drmit uff dui Leipziger Mess gange. Aber koi Sau en Sachsen hat se kaufe wölle, ond wien'r seine Ladehüeter am letzte Tag wieder eipackt, kommt grad no a Ami drhergloffe, a Spielzeughändler aus USA, ond lässt'n sei Schachtel nomol uffmache ond kauft älle uff oin Schlag  ond bstellt nomol 3000 Stück.